Glèisa de Sant Pèire de Chastèlperron

La glèisa de Sant Pèire de Chastèlperron, en Barbonés, compresa dinc l'anciana encencha dau chastèl de Chastèlperron, aperteniá a sa primèira construccion (sègle XII). Se compausa de 'na sola nau, que sas arcadas son en mièja cindra e son mur laterau dreit decorat d'arcadas apausadas, e de doas chapèlas lateralas, de chasque costat dau còr, formant un transèpte de talha reduida. La de senèstra saguèt complètament tornar bastida au sègle XIX per la familha Collas de Chastèlperron. Los tres autars -que l'autar màger z-es en marbre dau país- son deguts a d'òbras posterioras dinc l'edifici. Lo portau es ondrat d'un timpan, de gres fin roge, representant en basrelèu l'anhèu pascau, enrodat de motius vegetaus, pausat subre 'na crotz de patas. Aqueu fronton z-es sostengut per sièis colomnas, que cinc saguèron remplaçadas, dinc la segonda mitat dau sègle XIX, per de colomnas de gres ròse, jos l'egida de Marcel Génermont, arquitècte daus Monuments istorics e president de la Societat d'emulacion de Barbonés. Lo portau z-es monument istoric dempuei lo 7 de junh de 1933. La rèsta de la glèisa saguèt inscrita lo 8 de febrèir de 1986.